Na sve pošiljke koje idu za zemlje EU od danas se plaća PDV

Nova pravila Evropske unije za prodaju robe na daljinu, unutar i van EU, stupila su na snagu danas.

Kako je ranije rečeno iz BH Pošte, ovo znači da se ukida oslobađanje od poreza na dodatu vrijednost (PDV) za uvoz robe čija vrijednost ne premašuje 22 eura.

“Kao posljedica navedenog, sva komercijalna roba uvezena u EU podlijegat će obavezi plaćanja PDV-a. U skladu s navedenim izmjenama, na komercijalnu robu sadržanu u poštanskim pošiljkama, otpremljenim iz BiH u zemlje Evropske unije, zemlja odredišta će zaračunavati PDV primaocu pošiljke, po stopi PDV-a koja se primjenjuje u državi članici EU”, poručili su iz BH Pošte.

Navedena izmjena predstavlja pojednostavljenje pravila u vezi s prodajom usluga i robe na daljinu te osigurava ravnopravnost uslova poslovanja poreskim obveznicima iz Evropske unije u odnosu na poreske obveznike iz trećih zemalja.