Stiže 100.000 vakcina iz COVAX mehanizma, Austrija donira još 32.000

Od 3. do 9. maja u Bosnu i Hercegovinu bi trebalo stići 100.000 vakcina Pfizer/Biontech. Od ovog broja, Federacije BiH će dobiti 65.520.

Od broja namijenjenog za FBiH, Kanton Sarajevo će dobiti 13.760 iz COVAX mehanizma.

Kako je potvrđeno za N1, u narednom periodu će stići i donacija Austrije za Bosnu i Hercegovinu od 32.000 vakcina u tri etape.

Donacija 50.000 vakcina protiv COVID-19 kineske kompanije Sinopharm koje je donirala Narodna Republika Kina, rano jutros po pekinškom vremenu krenula je sa Međunarodnog aerodroma u Pekingu ka Sarajevu.

Ovu informaciju objavila je Ambasada Narodne Republike Kine u BiH na svom zvaničnom kanalu na društvenoj mreži Facebook.

“Zajedno sa prijateljima iz BiH sa zadovoljstvom iščekujemo dolazak vakcina. Uvjereni smo da će ove doze doprinijeti bržoj pobjedi prijatelja iz BiH nad epidemijom”, piše, između ostalog, u poruci Ambasade.

Vlada Narodne Republike Kine je koncem prošlog mjeseca zvanično objavila kako je osigurala 50.000 doza vakcina protiv koronavirusa za BiH.

Po raspodjeli utvrđenoj u Vijeću ministara BiH Federacija BiH će dobiti 30.380 vakcina, Republika Srpska 18.620, a Brčko Distrikt 1.000 doza iz ove donacije.